אלישע דייר הבן

אלישע דייר הבן (באנגלית: .Elisha Dyer Jr; ) היה פוליטיקאי אמריקאי מרוד איילנד, איש המפלגה הרפובליקנית, שכיהן כחבר הסנאט של רוד איילנד בשנים 1877–1882, כחבר בית הנבחרים של רוד איילנד ב-1882, כשליש הראשי של רוד איילנד בדרגת בריגדיר גנרל בשנים 1882 - 1895, כמושל רוד איילנד ה-45 בשנים 1897–1900, ב-1904 שוב כחבר הסנאט של רוד איילנד, וכראש עיריית פרובידנס מינואר 1906 ועד מותו בנובמבר אותה שנה.
ראשית חייו
אלישע דייר הבן נולד בפרובידנס, רוד איילנד, כבנם של מושל רוד איילנד אלישע דייר ושל אנה ג'ונס (לבית הופין) דייר. הוא למד באוניברסיטת בראון, שם קיבל תואר בוגר אוניברסיטה בכימיה, ולאחר מכן למד ב בגיסן שבגרמניה, שם קיבל תואר דוקטור בכימיה.
שירות צבאי
הקריירה הצבאית של דייר החלה באוקטובר 1856 כאשר הוא התגייס לרגימנט הרגלים הקל הראשון, יחידת עילית של המיליציה של רוד איילנד, שהייתה מוצבת בפרובידנס. באפריל 1858, בגיל 18, הוא מונה על ידי אביו שכיהן אז כמושל כשליש האישי בדרגת קולונל במטה הצבאי שלו. במאי 1859, כשסיים אביו את כהונתו כמושל, פרש דייר מתפקידו.

עם פרוץ מלחמת האזרחים האמריקנית, התגייס דייר באפריל 1861 כסמל הרביעי של סוללת הארטילריה הקלה הראשונה של רוד איילנד. הוא נשלח עם הסוללה לאיסטון, פנסילבניה כדי לאמן יחידות ארטילריית מתנדבים אחרות. זמן קצר לאחר הגעתו לשם הוא שוחרר מהשירות בשל פציעות שמהן סבל ושאירעו כתוצאה מהתפוצצות.

בספטמבר 1861 הוצב דייר כמפקח בדרגת לוטננט בגיס הארטילריה הימית של פרובידנס. באפריל 1862 הוא קודם לדרגת קפטן, וביוני אותה שנה לדרגת מייג'ור. ממאי 1863 ועד מאי 1866 הוא שירת כשליש אישי של המושל ג'יימס סמית' בדרגת קולונל.

ביוני 1869 מונה דייר כמפקד גיס הארטילריה הימית של פרובידנס בדרגת לוטננט קולונל, תפקיד בו הוא שירת עד אפריל 1871. באפריל 1872 הוא מונה שוב לתפקיד, ושירת בו עד אפריל 1874. במאי 1875 הוא מונה כמפקד בדרגת לוטננט קולונל של גדוד הארטילריה הקלה הראשון, תפקיד בו הוא שירת עד מאי 1878.

בפברואר 1882 מונה דייר כשליש הראשי של המיליציה של רוד איילנד, וקודם לדרגת בריגדיר גנרל. בתפקיד זה הוא שירת עד אוקטובר 1895, כאשר הוא פרש על פי בקשתו.
קריירה פוליטית
ב-1877 נבחר דייר לסנאט של רוד איילנד. הוא כיהן בסנאט עד 1882, ובאותה שנה כיהן כחבר בית הנבחרים של רוד איילנד, וכאמור, מאז ועד 1895 שירת כשליש הראשי של המיליציה המדינתית.

ב-1897 נבחר דייר כמושל רוד איילנד ה-45. הוא נבחר לתקופות כהונה נוספות פעמיים, וכיהן בתפקיד עד 1900. במהלך תקופת כהונתו כמושל, אומץ דגל רוד איילנד באופן רשמי, אושרה הנפקת איגרות חוב למימון בית המדינה של מדינת רוד איילנד בסכום של 800,000 דולר, והוגדר קו הגבול המזרחי של המדינה. פעמיים נדחתה הצעה לקבלת חוקת המדינה החדשה. בעת כהונתו התחוללה מלחמת ארצות הברית-ספרד.

לאחר תום כהונתו כמושל, הוא נבחר ב-1904 שוב לסנאט המדינתי, וב-1905 נבחר כראש עיריית פרובידנס. הוא החל לכהן בתפקיד בינואר 1906, ובנובמבר אותה שנה נפטר בעת כהונתו.

פעילות ציבורית
דייר היה עמית מדרגה שנייה ב, ועם מות אביו ב-1890 ירש את תוארו כעמית מדרגה ראשונה במסדר.

ב-1898 התקבל דייר כחבר ב של רוד איילנד מתוקף היותו צאצא של קפטן ויליאם ג'ונס, שלחם במלחמת העצמאות של ארצות הברית ובהמשך היה גם הוא מושל רוד איילנד. ב-1897 הוא היה לחבר באגודת המלחמות הקולוניאליות  של רוד איילנד. ב-1899 הוא הצטרף לאגודת רוד איילנד של בני המהפכה האמריקאית, ובשנים 1903–1904 היה הנשיא שלה.
חיים אישיים
ב-1861 נשא דייר לאישה את ננסי אנתוני ויאל. לשניים נולדו ארבעה בנים.

אלישע דייר הבן נפטר בפרובידנס, בעת שכיהן כראש העיר שלה, ב-29 בנובמבר 1906, יום הולדתו ה-67. הוא נטמן בבית הקברות סוואן פוינט שבעיר.
לקריאה נוספת
 Sobel, Robert, Raimo, John, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, pp. 1362-1363

קישורים חיצוניים

 אלישע דייר הבן באתר אגודת המושלים הלאומית 
 אלישע דייר הבן באתר The Political Graveyard 


קטגוריה:מושלי רוד איילנד
קטגוריה:מושלי מדינות ארצות הברית מהמפלגה הרפובליקנית
קטגוריה:חברי האספה הכללית של רוד איילנד
קטגוריה:ראשי עיריות ברוד איילנד
קטגוריה:בוגרי אוניברסיטת בראון
קטגוריה:אמריקאים שנולדו ב-1839
קטגוריה:אמריקאים שנפטרו ב-1906